Predsedstvo PZS je na seji, dne 19. 9. 20417, sprejelo:

**Navodila za izvajanje projekta »Sklad slovenskih plezališč«**

1. člen

(vsebina pravilnika)

S tem dokumentom se ureja delovanje, financiranje, namen delovanja in druga vprašanja projekta Sklada slovenskih plezališč (v nadaljevanju Sklad), ki se izvaja v okviru Planinske zveze Slovenije (v nadaljevanju PZS).

1. člen

(namen in cilji Sklada)

Namen Sklada je zagotoviti obnovo in financiranje vzdrževanja naravnih športnih plezališč v Sloveniji in okrepiti zavest pri plezalcih in širše, o pomembnosti dolgoročnega skupnega delovanja za zagotovitev urejenosti in varnejšega plezanja v plezališčih. Cilj Sklada je, da slovenska plezališča ostanejo brezplačno dostopna in dobro opremljena.

1. člen

(naloge sklada)

Naloge Sklada so predvsem:

* zbirati sredstva za obnovo, vzdrževanje in nadelavo slovenskih plezališč,
* gospodariti z zbranimi sredstvi kot dober gospodar,
* izvajati vzdrževalna dela v slovenskih plezališčih,
* izdelati popis slovenskih plezališč,
* vodenje dokumentacije o delih v plezališčih,
* urejanje odnosov z lokalnimi skupnostmi in lastniki zemljišč,
* sodelovanje pri promociji slovenskih plezališč,
* obveščanje plezalcev o opozorilih in omejitvah v posameznih plezališčih,
* usposabljanje opremljevalcev plezališč in
* druge naloge za dosego cilja delovanja Sklada.
1. člen

(letni načrt dela in poročilo o delu)

Predsedstvo PZS, ob sodelovanju načelnika Komisije za alpinizem PZS in načelnika Komisije za športno plezanje PZS, na predlog koordinatorja Sklada, do konca marca tekočega leta sprejme letni vsebinski in finančni program dela. Prav tako pa nadzira delo Sklada in do konca januarja za preteklo leto sprejme poročilo o delu sklada, ki se javno objavi. Predlog pri izboru plezališč za vzdrževalna dela v posameznem letu se upošteva obiskanost plezališča, pomembnost za slovensko plezanje, trenutno stanje opreme in pravno formalno urejen status plezališča.

1. člen

(vodenje Sklada)

Delo sklada vodi koordinator Sklada, ki ga imenuje Predsedstvo PZS.

Naloge koordinatorja so:

* vodi zbiranje sredstev za obnovo, vzdrževanje in nadelavo slovenskih plezališč,
* skrbi za izvajanje vzdrževalnih del, nadzira izvajalce in zbira dokumentacijo o opravljenih delih,
* izdela in vodi popis slovenskih plezališč,
* izvaja promocijo slovenskih plezališč,
* pripravlja vsebinski in finančni plan ter letno vsebinsko in finančno poročilo Sklada,
* pripravlja vmesna poročila za Predsedstvo PZS in sodeluje na sejah Predsedstva PZS, kjer se obravnava tematika Sklada ter
* izvaja druge strokovne in operativne naloge za izvajanje nalog Sklada.

Finančno poslovanje Sklada se izvaja skladno s splošnimi pravili in internimi akti PZS.

1. člen

(popis slovenskih plezališč)

Popis slovenskih plezališč zajema vsa naravna športna plezališča v Sloveniji, ki imajo določenega skrbnika in so opremljena po standardih opremljanja plezališč.

Popis vsebuje naslednje podatke:

* lokacijo plezališča,
* število, imena, dolžino in oceno smeri,
* podatki o skrbniku s kontaktnimi podatki,
* pregled pridobljenih soglasij (lastnikov, pristojnih organov…),
* rang plezališča (nacionalno, regionalno, lokalno),
* količino opreme v smereh,
* starost opreme v smereh,
* podatki o posegih v smereh in
* drugi podatki, pomembni za upravljanje plezališč,

Podatki v popisu plezališč so osnova za razporejanje sredstev in prioritetno listo posegov v plezališča.

1. člen

(opremljevalci)

Opremljanje in druga sorodna dela v plezališčih lahko opravljajo zgolj usposobljeni opremljevalci plezalni smeri z veljavno licenco. Glede na potrebe, se na regionalni ravni določi regionalne koordinatorje opremljanja plezališč. Opremljevalci plezalnih smeri na zboru opremljevalcev izberejo svojega predstavnika, ki aktivno sodeluje z koordinatorjem pri izvajanju nalog Sklada.

1. člen

(namenska poraba sredstev)

Viri sredstev Sklada so:

* javna sredstva, ki jih pridobi PZS,
* donacije,
* sponzorska sredstva,
* drugi viri s skladu s Statutom PZS.

Zbrana sredstva Sklada se porabijo izključno za doseganje namena in izvajanje nalog Sklada. Za stroške organizacije, administracije in promocije se lahko nameni največ 20 % zbranih sredstev.

1. člen

(konflikt interesov)

Posamezniki, vključeni v sprejemanje odločitev glede sklada, se morajo izločiti iz postopkov odločanja, pri katerih zaradi konflikta interesov ni zagotovljena njihova nepristranskost in neodvisnost.

1. člen

Dolgoročen načrt je umestitev Sklada v stalno organizacijsko strukturo PZS. Glede na pridobljene izkušnje z izvajanjem projekta, Sklad pripravi ustrezne podlage za trajno umestitev v organiziranost PZS.

Bojan Rotovnik,

predsednik PZS